b'\n_START_ARTICLE_\nPeregrinos Proteus\n_START_PARAGRAPH_\nPeregrinos Proteus (n. 95-165 jaa.) oli antiikin kreikkalainen kyyniseen koulukuntaan kuulunut filosofi. H\xc3\xa4n oli kotoisin Parionista, Mysiasta. H\xc3\xa4net tunnetaan ennen kaikkea siit\xc3\xa4, ett\xc3\xa4 h\xc3\xa4n piti oman hautajaispuheensa ja teki polttoitsemurhan Olympian kisoissa vuonna 165._NEWLINE_Nimen \xe2\x80\x9dProteus\xe2\x80\x9d Peregrinos oli ottanut kreikkalaisen mytologian Proteukselta, joka kykeni muuttamaan muotoaan.\n_START_SECTION_\nEl\xc3\xa4m\xc3\xa4\n_START_PARAGRAPH_\nPeregrinoksen el\xc3\xa4m\xc3\xa4st\xc3\xa4 on s\xc3\xa4ilynyt vain yksi yksityiskohtainen kuvaus Lukianoksen satiirissa Peregrinoksen polttoitsemurha. Vaikka Lukianos suhtautui vihamielisesti Peregrinokseen ja kyynikoihin yleens\xc3\xa4kin ja kuvaukseen tulee siksi suhtautua varauksella, teoksesta voidaan kuitenkin hahmottaa Peregrinoksen el\xc3\xa4m\xc3\xa4n p\xc3\xa4\xc3\xa4piirteet. Lis\xc3\xa4ksi Peregrinoksen oppilas Aulus Gellius tarjoaa Peregrinoksesta joitakin tietoja, jotka antavat t\xc3\xa4st\xc3\xa4 erilaisen kuvan._NEWLINE_Peregrinos syntyi Parionissa noin vuonna 95 jaa. Nuorella i\xc3\xa4ll\xc3\xa4 h\xc3\xa4nt\xc3\xa4 ep\xc3\xa4iltiin is\xc3\xa4ns\xc3\xa4 surmaamisesta, ja t\xc3\xa4m\xc3\xa4n vuoksi h\xc3\xa4n joutui j\xc3\xa4tt\xc3\xa4m\xc3\xa4\xc3\xa4n kotikaupunkinsa. H\xc3\xa4n p\xc3\xa4\xc3\xa4tyi Palestiinaan ja oli l\xc3\xa4heisess\xc3\xa4 yhteydess\xc3\xa4 kristilliseen yhteis\xc3\xb6\xc3\xb6n, tullen jonkinlaiseksi auktoriteetiksi yhteis\xc3\xb6ss\xc3\xa4. Roomalaiset vangitsivat Peregrinoksen, ja kristityt auttoivat h\xc3\xa4nt\xc3\xa4 paljon h\xc3\xa4nen ollessaan vankilassa. H\xc3\xa4n on ehk\xc3\xa4 odottanut saavansa kuolemantuomion, mutta Syyrian maaherra vapautti h\xc3\xa4net._NEWLINE_T\xc3\xa4m\xc3\xa4n j\xc3\xa4lkeen Peregrinos vaikuttaa ryhtyneen kyynikoksi. H\xc3\xa4n palasi kotikaupunkiinsa kyynikon asussa ja luopui perinn\xc3\xb6st\xc3\xa4\xc3\xa4n antaen sen kaupunkinsa asukkaille. T\xc3\xa4m\xc3\xa4n vuoksi kukaan ei syytt\xc3\xa4nyt h\xc3\xa4nt\xc3\xa4 is\xc3\xa4nmurhasta, vaikka tapaus muistettiin edelleen. Peregrinos jatkoi kiertely\xc3\xa4\xc3\xa4n ja oli edelleen l\xc3\xa4heisiss\xc3\xa4 yhteyksiss\xc3\xa4 kristittyihin. Lopulta h\xc3\xa4n kuitenkin loukkasi heit\xc3\xa4 jollakin tavalla, mink\xc3\xa4 vuoksi h\xc3\xa4net erotettiin yhteis\xc3\xb6st\xc3\xa4. Peregrinos muutti Egyptiin ja opiskeli tunnetun kyynikon Agathobuloksen \xe2\x80\x9daskeesikurssilla\xe2\x80\x9d. T\xc3\xa4m\xc3\xa4n j\xc3\xa4lkeen h\xc3\xa4n siirtyi Roomaan ja alkoi pilkata roomalaisia valtaapit\xc3\xa4vi\xc3\xa4, keisari Antoninus Pius mukaan lukien. H\xc3\xa4n sai paljon seuraajia, ja on mahdollista, ett\xc3\xa4 Theageneest\xc3\xa4 tuli h\xc3\xa4nen merkitt\xc3\xa4vin oppilaansa t\xc3\xa4ss\xc3\xa4 vaiheessa. Vaikka Peregrinosta siedettiin alussa, lopulta kaupunginprefekti kuitenkin karkotti h\xc3\xa4net._NEWLINE_Peregrinos siirtyi Kreikan Eliiseen ja jatkoi saarnaamistaan roomalaisia vastaan. Vuoden 153 tai 157 Olympian kisoissa Peregrinos loukkasi varakasta hyv\xc3\xa4ntekij\xc3\xa4\xc3\xa4 Herodes Atticusta, jolloin hurjistunut joukko hy\xc3\xb6kk\xc3\xa4si h\xc3\xa4nen kimppuunsa ja h\xc3\xa4n joutui pakenemaan Zeuksen temppeliin. Ateenassa Peregrinos omisti itsens\xc3\xa4 filosofian opiskelulle ja sai huomattavan joukon oppilaita, mukaan lukien Aulus Gellius. Gellius kuvaa Peregrinoksen arvokkaaksi ja luonteeltaan lujaksi mieheksi, ja kertoo k\xc3\xa4yneens\xc3\xa4 usein t\xc3\xa4m\xc3\xa4n majassa Ateenan ulkopuolella kuuntelemassa t\xc3\xa4m\xc3\xa4n jaloja opetuksia._NEWLINE_Vuoden 161 Olympian kisoissa Peregrinos ilmoitti, ett\xc3\xa4 h\xc3\xa4n polttaisi itsens\xc3\xa4 julkisesti seuraavissa kisoissa. H\xc3\xa4n toteutti lupauksensa: vuoden 165 kisojen viimeisen\xc3\xa4 y\xc3\xb6n\xc3\xa4 h\xc3\xa4n hypp\xc3\xa4si hautajaisrovioon, jonka oli sytytt\xc3\xa4nyt kaivamaansa kuoppaan, joka sijaitsi 20 stadionia eli noin 3,7 kilometri\xc3\xa4 Olympiasta it\xc3\xa4\xc3\xa4n. Lukianos, joka oli paikalla, todisti tapahtunutta, sill\xc3\xa4 h\xc3\xa4n oli kuullut Theageneen ylist\xc3\xa4v\xc3\xa4n opettajansa aikomuksia etuk\xc3\xa4teen. Paikalla oli my\xc3\xb6s paljon muita silminn\xc3\xa4kij\xc3\xb6it\xc3\xa4._NEWLINE_On vaikea muodostaa kokonaiskuvaa Peregrinoksen el\xc3\xa4m\xc3\xa4st\xc3\xa4 ja t\xc3\xa4m\xc3\xa4n omista p\xc3\xa4\xc3\xa4m\xc3\xa4\xc3\xa4rist\xc3\xa4, sill\xc3\xa4 Lukianos esitt\xc3\xa4\xc3\xa4 t\xc3\xa4m\xc3\xa4n negatiivisessa valossa osin henkil\xc3\xb6kohtaisista syist\xc3\xa4. Lukianoksen mukaan Peregrinos surmasi is\xc3\xa4ns\xc3\xa4 kuristamalla; liittyi kristittyjen seuraan hy\xc3\xb6ty\xc3\xa4kseen heist\xc3\xa4 taloudellisesti; hankkiutui vangituksi, jotta saisi mainetta; antoi perint\xc3\xb6ns\xc3\xa4 pois, jotta h\xc3\xa4nen kotikaupunkinsa asukkaat suhtautuisivat h\xc3\xa4neen j\xc3\xa4lleen suopeasti; opiskeli Agathobuloksen oppilaana tullakseen entist\xc3\xa4 rivommaksi; pilkkasi roomalaisia pelk\xc3\xa4st\xc3\xa4 kunnianhimosta; ja surmasi itsens\xc3\xa4 tullakseen kuuluisaksi._NEWLINE_Lukianos kertoo, ett\xc3\xa4 erilaiset legendat alkoivat levit\xc3\xa4 Peregrinoksesta nopeasti, ja ett\xc3\xa4 h\xc3\xa4n oli itse laittamassa osaa niist\xc3\xa4 liikkeelle. Vuoteen 180 menness\xc3\xa4 Peregrinoksen kotikaupunkiin oli pystytetty h\xc3\xa4nen patsaansa. Sill\xc3\xa4 kerrottiin olevan oraakkelinkykyj\xc3\xa4.'